Ná vriend se dood hardloop jong man om hospies te help | Netwerk24
Deur Carl Thomas 30 Julie 2021 06:27
Ivan Roodbol (18) Foto: Instagram
Ivan Roodbol (18) van Hermanus beplan nou om op 1 Augustus, 'n week voor sy 19de verjaardag, 'n solo-ultra-marathon van 65 km te hardloop op die Tsitsikamma-staproete by Nature's Valley om R10 000 in te samel vir die Overstrand-hospies.
Roodbol sê hy het verlede jaar ook op 1 Augustus 'n marathon gehardloop om geld in te samel vir sy vriend, Luan Matthee (15), wat sowat drie maande gelede aan kanker dood is.
"Ek wil nou geld insamel vir die Overstrand-hospies. Sulke plekke word gereeld misgekyk, want mense wil nie fokus op die negatiewe in die lewe nie. Hartseer is egter 'n realiteit vir mense wat in sulke plekke werk en opgeneem word."
Roodbol sê hy wil net help waar hy kan terwyl hy nog in staat is om dit te doen.
"Ek wou nog altyd 'n ultramarathon gedoen het, en nou doen ek dit ook om ander te help."
Hy meen daar is 'n rede dat daar nie 'n woord in die woordeboek bestaan vir iemand wat hul kind of broer verloor het nie.
"Jy kry net 'n wewenaar en 'n weduwee en 'n weeskind. Ek dink daar bestaan nie woorde vir ouers wat kinders verloor nie, want die pyn waardeur sulke mense gaan, is onbeskryflik."
Die Overstrand-hospies. Foto: Overstrand-hospies-webtuiste
Esmé Potgieter, die pasiëntesorgbestuurder van die Overstrand-hospies, sê Roodbol het hulle sowat 'n maand gelede genader oor dié inisiatief.
"Dit was ongelooflik hoe die inisiatief ook inskakel by een van ons pasiënte, Johan Maree, wat ons verlede jaar verloor het. Hy was 17 en het 'n breingewas gehad. Dit was op sy wenslys om die Tsitsikamma-roete te doen. Ivan doen nou die roete ook ter herdenking van hom," sê Potgieter.
Ivan Roodbol (18) van Hermanus.
Sy sê hulle was "in verwondering" dat so 'n jong man hulle genader het.
"Dit is gewoonlik mense van 30 jaar of ouer wat ons nader. Dit is wonderlik dat jong mense nou begin betrokke raak by sulke inisiatiewe. Ons het baie respek vir Ivan dat hy so iets wil doen."
Potgieter sê lewensbedreigende siektes soos kanker raak nie net bejaardes en middeljarige mense nie.
Roodbol se ma, Francie, sê mense aanvaar dikwels hul gesondheid as vanselfsprekend.
"Ek dink die afgelope ruk het Ivan geleer dat 'n mens jou gesondheid moet koester. Die een dag het jy nog drome om berge te versit en die volgende dag droom jy van nog net een Kersfees saam met jou familie."